## Odluka Ustavnog suda Republike Hrvatske broj:U-IIIA-4644/2005 od 21. veljače 2008.

### NN 32/2008 (19.3.2008.), Odluka Ustavnog suda Republike Hrvatske broj:U-IIIA-4644/2005 od 21. veljače 2008.

# USTAVNI SUD REPUBLIKE HRVATSKE

**1069**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Snježana
Bagić, Ivan Matija, Jasna Omejec, Aldo Radolović i Nevenka Šernhorst, članovi
Vijeća, odlučujući o ustavnoj tužbi koju je podnio J. K. iz Z., kojeg zastupa R.
G., odvjetnik u Z., na sjednici održanoj 21. veljače 2008. godine, jednoglasno
je donio

## ODLUKU

I. Ustavna tužba se usvaja.
II. Općinski građanski sud u Zagrebu dužan je provesti preostale ovršne radnje i
dovršiti postupak ovrhe u predmetu koji se vodi pred tim sudom, pod poslovnim
brojem: Ovr-2267/99 u najkraćem mogućem roku, ali ne duljem od šest (6) mjeseci,
računajući od prvog idućeg dana od dana objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositelju ustavne tužbe J. K. iz Z., V. D. 41, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 10.200,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelj je 23. studenoga 2005. podnio ustavnu tužbu
radi duljine ovršnog postupka koji se vodi pred Općinskim građanskim sudom u
Zagrebu pod brojem: Ovr-2267/99.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog
građanskog suda u Zagrebu te uvida presliku spisa Općinskog građanskog suda u
Zagrebu broj: Ovr-2267/99, utvrdio pravno relevantne činjenice za odlučivanje o
povredi ustavnog prava podnositelja, zajamčenog člankom 29. stavkom 1. Ustava:
Podnositelj je 12. listopada 1999. podnio Općinskom građanskom sudu u Zagrebu
(tada Općinski sud u Zagrebu) prijedlog za ovrhu na temelju pravomoćne presude,
radi naplate novčane tražbine.
Ročište je održano 20. listopada 2000.
Podnescima od 3. travnja 2001., 13. studenoga 2001. i 21. prosinca 2001.
podnositelj je uskladio ovršni prijedlog s ovršnom ispravom.
Sud je 22. siječnja 2002. donio rješenje o ovrsi broj: Ovr-2267/99.
Protiv rješenja o ovrsi ovršenica je izjavila žalbu te je spis 15. ožujka 2002.
otpremljen Županijskom sudu u Zagrebu.
Zaključkom od 23. rujna 2002. sud je pozvao podnositelja na uplatu predujma za
izlazak sudskog ovršitelja radi popisa i pljenidbe pokretnina ovršenice.
Podneskom od 16. listopada 2002. podnositelj je obavijestio sud o uplati
predujma.
Sudski ovršitelj, 10. prosinca 2002. i 12. prosinca 2002., nije ovršenicu
zatekao kod kuće te je 5. lipnja 2003. popis pokretnina u stanu ovršenice
izvršen uz pomoć djelatnika policije.
Rješenjem Županijskog suda u Zagrebu broj: Gžovr-574/02 od 27. svibnja 2003.
odbijena je žalba ovršenice te je potvrđeno prvostupanjsko rješenje.
Dražba zakazana za 18. studenoga 2003. proglašena je neuspjelom.
Očevid na licu mjesta uz prisustvo građevinskog vještaka, radi utvrđivanja
tržišne vrijednosti nekretnina održan je 29. siječnja 2004.
Vještak je nalaz i mišljenje dostavio 13. veljače 2004.
Sud je rješenjem od 25. travnja 2005. odredio da se odgodi ovrha određena
rješenjem o ovrsi broj: Ovr-22677/99 od 22. siječnja 2002., do donošenja odluke
u parničnom predmetu broj: P-5423/95.
Sud je rješenjem od 2. siječnja 2006., broj: Ovr-2267/99, obustavio ovrhu na
pokretninama ovršenice na temelju članka 142. stavka 5. Ovršnog zakona.
Zaključkom od 2. siječnja 2006. sud je pozvao Zemljišnoknjižni odjel na
zabilježbu ovrhe na nekretnini ovršenice.
Spis broj: Ovr-2267/99, priklopljen je spisu broj: P-476/05 29. ožujka 2007., a
izdvojen je 13. rujna 2007.
Dopisom od 14. rujna 2007. sud je od Zemljišnoknjižnog odjela zatražio dostavu
podataka.
Daljnjih radnji u postupku nije bilo.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA OVRŠNOG POSTUPKA

Ovršni postupak pokrenut je 12. listopada 1999. pred Općinskim građanskim sudom
u Zagrebu.
Ustavna tužba podnijeta je 23. studenoga 2005., a do tog dana postupak ovrhe
nije dovršen, pa Ustavni sud utvrđuje da je do dana podnošenja ustavne tužbe
ovršni postupak trajao šest (6) godina, jedan (1) mjesec i jedanaest (11) dana.

4.2. POSTUPANJE NADLEŽNOG SUDA

U razmatranom, pravno relevantnom razdoblju Općinski građanski sud u Zagrebu
donio je 22. siječnja 2002. rješenje o ovrsi broj: Ovr-2267/99, a 5. lipnja
2003. izvršen je popis pokretnina ovršenice. Županijski sud u Zagrebu je povodom
žalbe ovršenice, rješenjem broj: Gžovr-574/02 od 27. svibnja 2003., potvrdio
prvostupanjsko rješenje. Nakon toga Općinski građanski sud u Zagrebu je proveo
očevid na licu mjesta te utvrdio vrijednost nekretnina.
Sud je rješenjem od 25. travnja 2005. odredio da se odgodi ovrha određena
rješenjem o ovrsi broj: Ovr-22677/99 od 22. siječ­nja 2002., do donošenja odluke
u parničnom predmetu broj: P-5423/95, a rješenjem od 2. siječnja 2006., broj:
Ovr-2267799 obustavio je ovrhu na pokretninama ovršenice na temelju članka 142.
stavka 5. Ovršnog zakona.
Prvostupanjski sud je dopisom od 14. rujna 2007. zatražio podatke od
Zemljišnoknjižnog odjela. Daljnjih radnji u postupku nije bilo.

4.3. PONAŠANJE PODNOSITELJA USTAVNE TUŽBE(OVRHOVODITELJA U OVRŠNOM POSTUPKU)

Podnositelj ustavne tužbe, kao ovrhovoditelj u ovršnom postupku, nije pridonio
duljini postupka.

4.4. SLOŽENOST OVRŠNOG PREDMETA

Prosuđujući složenost konkretnog ovršnog predmeta, Ustavni sud utvrđuje da se u
konkretnom slučaju ne radi o složenoj ovršnoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od šest godina, jednog mjeseca i jedanaest dana. Sagledavajući u
cjelini razmatrani postupak, a imajući u vidu okolnost da se radi o postupku
žurne naravi te da postupak ovrhe još uvijek nije okončan, Ustavni sud ocjenjuje
da je povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njegovim pravima ili obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog građanskog suda u Zagrebu dužan je dostaviti Ustavnom
sudu pisanu obavijest o datumima donošenja i otpreme rješenja o dovršetku ovrhe
provedbom posljednje ovršne radnje, odnosno druge odluke kojom se postupak ovrhe
dovršava u skladu s člankom 68. Ovršnog zakona, u roku od (8) osam dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4644/2005
Zagreb, 21. veljače 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 32/2008-1069
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)